CELEX: 32017D1027(01)
Language: fi
Date: 2017-10-23 00:00:00
Title: Komission päätös, annettu 23 päivänä lokakuuta 2017, Vietnamin sosialistiselle tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi

27.10.2017   
            
            
               FI
            
            
               Euroopan unionin virallinen lehti
            
            
               C 364/3
            
         KOMISSION PÄÄTÖS,
   annettu 23 päivänä lokakuuta 2017,
   Vietnamin sosialistiselle tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi
   (2017/C 364/03)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 32 artiklan,
   sekä katsoo seuraavaa:
   1.   JOHDANTO
   
   
               (1)
            
            
               Asetuksella (EY) N:o 1005/2008, jäljempänä ’LIS-asetus’, perustetaan laittoman, ilmoittamattoman ja sääntelemättömän kalastuksen, jäljempänä ’LIS-kalastus’, ehkäisemistä, estämistä ja poistamista koskeva unionin järjestelmä.
            
         
               (2)
            
            
               LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.
            
         
               (3)
            
            
               LIS-asetuksen 31 artiklan mukaisesti komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa olisi todettava yhteistyöhön osallistumattomaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvoitteet.
            
         
               (4)
            
            
               Ennen kolmansien maiden yksilöimistä LIS-asetuksen 31 artiklan mukaisiksi yhteistyöhön osallistumattomiksi maiksi komission on ensin ilmoitettava kolmannelle maalle siitä mahdollisuudesta, että se voidaan mainitun asetuksen 32 artiklan mukaisesti todeta yhteistyöhön osallistumattomaksi kolmanneksi maaksi. Tällainen ilmoitus on luonteeltaan alustava. Ilmoituksen on perustuttava LIS-asetuksen 31 artiklassa säädettyihin arviointiperusteisiin. Komission olisi otettava huomioon asianomaisten kolmansien maiden suhteen myös kaikki LIS-asetuksen 32 artiklassa säädetyt toimenpiteet. Komission on liitettävä ilmoitukseen erityisesti tiedot tällaisen toteamisen perusteena olevista olennaisista tosiseikoista ja huomioista sekä kyseisten maiden mahdollisuudesta vastata ja esittää todisteita toteamisen kiistämiseksi tai, tapauksen mukaan, tilanteen parantamiseksi laaditusta toimintasuunnitelmasta ja tilanteen korjaamiseksi toteutetuista toimenpiteistä. Komission on annettava asianomaisille kolmansille maille riittävästi aikaa vastata ilmoitukseen sekä kohtuullinen aika tilanteen korjaamiseen.
            
         
               (5)
            
            
               Yhteistyöhön osallistumattomaksi kolmanneksi maaksi toteamisen LIS-asetuksen 31 artiklan mukaisesti olisi perustuttava kaikkien mainitun asetuksen 31 artiklan 2 kohdassa säädettyjen tietojen tarkasteluun.
            
         
               (6)
            
            
               LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista kolmansista maista. Kyseisiin maihin sovelletaan muun muassa LIS-asetuksen 38 artiklassa säädettyjä toimenpiteitä.
            
         
               (7)
            
            
               LIS-asetuksen 20 artiklan 1 kohdan mukaisesti lippuvaltiona olevien kolmansien maiden vahvistamat saalistodistukset hyväksytään sillä edellytyksellä, että nuo lippuvaltiot ilmoittavat komissiolle järjestelyistään niiden lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita niiden kalastusalusten on noudatettava.
            
         
               (8)
            
            
               LIS-asetuksen 20 artiklan 4 kohdan mukaan komissio tekee hallinnollista yhteistyötä kolmansien maiden kanssa aloilla, jotka liittyvät saalistodistusta koskevien kyseisen asetuksen säännösten täytäntöönpanoon.
            
         2.   MENETTELY VIETNAMIN SOSIALISTISEN TASAVALLAN SUHTEEN
   
   
               (9)
            
            
               Komissio vastaanotti 27 päivänä lokakuuta 2009 Vietnamin sosialistisen tasavallan, jäljempänä ’Vietnam’, lippuvaltiona tekemän ilmoituksen LIS-asetuksen 20 artiklan mukaisesti.
            
         
               (10)
            
            
               Komissio käynnisti tämän ilmoituksen seurauksena LIS-asetuksen 20 artiklan 4 kohdassa säädetyn hallinnollisen yhteistyön Vietnamin viranomaisten kanssa. Yhteistyöhön kuului kysymyksiä, jotka liittyivät käytössä oleviin kansallisiin järjestelyihin saalistodistusten todentamista sekä niiden lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita vietnamilaisten kalastusalusten on noudatettava. Siihen sisältyi suullisten ja kirjallisten huomautusten vaihtoa sekä 17–21 päivänä syyskuuta 2012, 26–30 päivänä marraskuuta 2012, 21–24 päivänä kesäkuuta 2016 ja 15–19 päivänä toukokuuta 2017 Vietnamiin tehdyt neljä tarkastuskäyntiä, joiden aikana komissio hankki ja todensi kaikki tarpeellisiksi katsotut tiedot, jotka liittyivät Vietnamin toteuttamiin toimenpiteisiin LIS-kalastuksen torjuntaa koskevien velvoitteidensa täyttämiseksi.
            
         
               (11)
            
            
               Vietnam on yhteistyötä tekevä ulkojäsen läntisen ja keskisen Tyynenmeren kalastuskomissiossa (WCPFC). Vietnam on ratifioinut vuonna 1982 tehdyn Yhdistyneiden kansakuntien merioikeusyleissopimuksen (UNCLOS) (2).
            
         
               (12)
            
            
               Arvioidakseen, miten Vietnam on täyttänyt johdanto-osan 11 kappaleessa tarkoitetuissa kansainvälisissä sopimuksissa määrätyt sekä alueellisissa kalastuksenhoitojärjestöissä vahvistetut kansainväliset velvoitteensa lippu-, satama-, rannikko- tai markkinavaltiona, komissio hankki, kokosi ja analysoi kaikki sitä varten tarvittavat tiedot.
            
         3.   VIETNAMIN MAHDOLLINEN TOTEAMINEN YHTEISTYÖHÖN OSALLISTUMATTOMAKSI KOLMANNEKSI MAAKSI
   
   
               (13)
            
            
               Komissio analysoi LIS-asetuksen 31 artiklan 3 kohdan mukaisesti Vietnamin velvoitteita lippu-, satama-, rannikko- tai markkinavaltiona. Tarkastelua varten komissio otti huomioon LIS-asetuksen 31 artiklan 4–7 kohdassa luetellut arviointiperusteet.
            
         3.1   LIS-kalastuksen toistuvuuden ja LIS-kauppavirtojen suhteen toteutetut toimenpiteet (LIS-asetuksen 31 artiklan 4 kohta)
   
   
               (14)
            
            
               Komissio analysoi 31 artiklan 4 kohdan a alakohdan mukaisesti Vietnamin toteuttamat toimenpiteet sen lipun alla purjehtivien kalastusalusten tai sen kansalaisten taikka sen merivesillä toimivien tai sen satamia käyttävien kalastusalusten harjoittaman toistuvan LIS-kalastuksen osalta.
            
         
               (15)
            
            
               Asianomaisten kolmansiin maihin kuuluvien rannikkovaltioiden kirjallisista vahvistuksista saatujen tietojen perusteella komissio totesi, että vuosina 2015–2017 ainakin kahdeksan Vietnamin lipun alla purjehtivaa alusta teki vakavia LIS-rikkomuksia naapurimaiden talousvyöhykkeellä ja keskisen ja läntisen Tyynenmeren alueen pienten kehittyvien saarivaltioiden saaristovesillä.
            
         
               (16)
            
            
               Saadun näytön perusteella kyseisten Vietnamin lipun alla purjehtivien alusten katsotaan syyllistyneen seuraaviin vakaviin rikkomuksiin niiden säilyttämis- ja hoitotoimenpiteiden vastaisesti, joita asianomaiset rannikkovaltiot ovat ottaneet käyttöön lainkäyttövaltaansa kuuluvilla vesillä sijaitsevilla kalastusalueilla: Vietnamin lipun alla purjehtivat alukset ovat kalastaneet ilman lippuvaltion tai asianomaisen rannikkovaltion antamaa voimassa olevaa lisenssiä tai lupaa sekä estäneet rannikkovaltion virkamiesten työtä näiden hoitaessa velvollisuuksiaan tarkastaa sovellettavien säilyttämis- ja hoitotoimenpiteiden noudattamista myös niiden lajien osalta, joita koskee täydellinen pyyntikielto, kuten varsinaiset merimakkarat ja riuttakalat. Asianomaiset rannikkovaltiot ilmoittivat hyvissä ajoin vietnamilaisten alusten laittomasta toiminnasta Vietnamin viranomaisille, mutta nämä eivät tarjonneet mitään tukea syytteiden nostamiseksi ja pidätettyjen Vietnamin kansalaisten rankaisemiseksi. Kaikki saatu näyttö esitettiin Vietnamin viranomaisille 15–19 päivänä toukokuuta 2017 tehdyn tarkastuskäynnin aikana.
            
         
               (17)
            
            
               Kohteena olevien lajien ympäristöarvo ja rannikkovaltioiden säilyttämis- ja hoitotoimenpiteiden näiden lajien pyyntikieltojen muodossa tarjoama erityissuoja toimivat lisäosoituksena tehtyjen rikkomusten vakavuudesta.
            
         
               (18)
            
            
               Asianomaisten kehittyvien rannikkovaltioiden kalavarojen kestävyyttä heikentää ja paikallisen väestön toimeentuloa haittaa erityisesti se, että merimakkaroiden kalastuksen kieltoaikoja koskevia rannikkovaltioiden oikeudellisia vaatimuksia ei noudateta.
            
         
               (19)
            
            
               Komissio katsoi, että kyseisten Vietnamin lipun alla purjehtivien alusten käyttäytymismalli olisi otettava huomioon määrittäessä tosiseikkojen erityistä vakavuutta. Näiltä osin Vietnamin alusten jatkuva yhteistyöhön osallistumattomuus korosti tehtyjen rikkomusten vakavuutta.
            
         
               (20)
            
            
               Komissio totesi kerättyjen tietojen perusteella, että Vietnam ei ole noudattanut velvollisuuksiaan lippuvaltiona estääkseen laivastoaan harjoittamasta LIS-toimintaa aavalla merellä tai kolmansien maiden vesillä. Tämä rikkoo YK:n merioikeusyleissopimuksen 94 artiklan 1 ja 2 kohtaa, joiden mukaan jokaisen valtion tulee tehokkaasti käyttää lainkäyttö- ja valvontavaltaansa sen lipun alla purjehtiviin aluksiin nähden. Vietnamin toiminta ei ole sopusoinnussa myöskään Yhdistyneiden kansakuntien elintarvike- ja maatalousjärjestö FAO:n laittoman, ilmoittamattoman ja sääntelemättömän kalastuksen ehkäisemisestä, vastustamista ja poistamista koskevan kansainvälisen toimintasuunnitelman (kansainvälinen LIS-toimintasuunnitelma) (3) 24 kohdan kanssa, jossa velvoitetaan järjestämään kalastusta koskeva kattava ja tehokas valvonta. Tällaisten alusten toiminnasta vastuussa olevien Vietnamin kansalaisten käyttäytyminen rikkoo myös YK:n merioikeusyleissopimuksen 62 artiklan 4 kohtaa, jonka mukaan muiden valtioiden kansalaisten, jotka kalastavat talousvyöhykkeellä, tulee noudattaa kalavarojen säilyttämistoimia sekä muita rantavaltion laeissa ja määräyksissä asetettuja ehtoja. Lisäksi Vietnamin viranomaisten ilmeinen haluttomuus tehdä yhteistyötä asianomaisten rannikkovaltioiden viranomaisten kanssa heikensi näiden mahdollisuuksia hyväksyä tehokkaita täytäntöönpanotoimia.
            
         
               (21)
            
            
               Komissio tarkasteli LIS-asetuksen 31 artiklan 4 kohdan b alakohdan mukaisesti toimenpiteitä, joita Vietnam on toteuttanut estääkseen LIS-kalastuksesta peräisin olevien kalastustuotteiden pääsyn markkinoilleen.
            
         
               (22)
            
            
               Jäljempänä ja 3.2 jaksossa kuvatuista syistä kalastuksenhoitoa koskevassa Vietnamin oikeudellisessa kehyksessä, joka perustuu etenkin vuonna 2003 annettuun kalastuslakiin ja kalastustoimintaan liittyviä hallinnollisia seuraamuksia koskevaan asetukseen nro 103/2013/ND-CP, ei näytetä säätävän toimenpiteistä, joilla valvottaisiin tehokkaasti kalan ja kalastustuotteiden purkamista Vietnamin ja kolmansien maiden lipun alla purjehtivista kalastusaluksista Vietnamin satamissa.
            
         
               (23)
            
            
               Komissio analysoi asiakirja-aineiston ja muut tiedot, jotka liittyvät sekä Vietnamin lipun alla purjehtivien kalastusalusten kalastustoiminnasta peräisin oleviin kaloihin ja kalastustuotteisiin että Vietnamiin tuotuihin kaloihin ja kalastustuotteisiin sovellettaviin seuranta- ja valvontamenettelyihin. Tämän arvioinnin perusteella komissio katsoo, että Vietnam ei voi varmistaa, että sen markkinoille ja jalostuslaitoksiin kansallisten satamien kautta saapuvat kalat ja kalastustuotteet eivät ole peräisin LIS-kalastuksesta. Vietnamin viranomaiset eivät pystyneet osoittamaan, että niillä on kaikki tiedot, joita edellytetään sen todistamiseksi, että unioniin ja sen markkinoille suuntautuva tuonti ja niille suunnatut jalostetut tuotteet ovat laillisia.
            
         
               (24)
            
            
               Haiphongin satamassa Vietnamissa purettiin 13 päivänä tammikuuta 2016 Asian Warrior -nimisestä aluksesta 179 tonnin lähetys tummahammaskalaa. Tämä alus, joka tunnetaan myös nimillä Kunlun ja Taishan, on ollut Etelämantereen meren elollisten luonnonvarojen säilyttämistä käsittelevän toimikunnan (CCAMLR) LIS-kalastusta harjoittavien alusten luettelossa vuodesta 2013, ja Interpolin antaman ilmoituksen (Purple Notice) kohteena 13 päivästä tammikuuta 2015. Vietnamin viranomaisten antamien tietojen mukaan saaliit takavarikoitiin ja vapautettiin markkinoille.
            
         
               (25)
            
            
               Komission kesäkuussa 2017 saamien tietojen perusteella eräs talouden toimija yritti tuoda Euroopan unionin markkinoille 320 tonnin lähetyksen tummahammaskalaa, joka oli varastoitu Vietnamiin. Saatavilla olevien tietojen perusteella on osviittaa siitä, että kyseiset tuotteet pyydettiin CCMALR:n piiriin kuuluvan alueen osa-alueilla 88.1 ja 88.2 sen jälkeen, kun kyseisen lajin kalastuskausi oli päättynyt näillä alueilla.
            
         
               (26)
            
            
               Vietnamin viranomaiset eivät pystyneet toimittamaan olennaisia tietoja, jotka osoittaisivat niiden toteuttaneen tarvittavat korjaavat toimenpiteet estääkseen LIS-kalastuksesta peräisin olevan tummahammaskalan saapumisen alueelleen. Tämä ei vastaa FAO:n kansainvälisen LIS-toimintasuunnitelman 66 kohtaa, jonka mukaan valtioiden olisi toteutettava kaikki tarvittavat kansainvälisen oikeuden mukaiset toimenpiteet estääkseen sellaisten kalojen kaupan alueellaan tai tuonnin alueilleen, jotka on pyytänyt alus, jonka alueelliset kalastuksenhoitojärjestöt ovat todenneet harjoittavan LIS-kalastusta.
            
         
               (27)
            
            
               Viimeisimmän, toukokuussa 2017 tehdyn tarkastuskäynnin yhteydessä paljastui lisäksi, että kalastusviranomaiset eivät valvo jalostukseen, markkinoille saattamiseen ja/tai vientiin tarkoitettujen kalastustuotteiden purkamista kolmansien valtioiden lipun alla purjehtivista aluksista. Vietnam ei näin ollen pysty varmistamaan kalastustuotteiden jäljitettävyyttä eikä siten näytä ottavan huomioon kansainvälisen LIS-toimintasuunnitelman 71 kohtaa, jossa valtioita neuvotaan ryhtymään toimiin markkinoidensa läpinäkyvyyden parantamiseksi, jotta varmistetaan kalan ja kalastustuotteiden jäljitettävyys.
            
         
               (28)
            
            
               Toukokuussa 2017 tehdyn tarkastuskäynnin valmistelun yhteydessä Euroopan kalastuksenvalvontavirasto (EFCA) analysoi otoksen unionin rajoilla esitettyjä, Vietnamista peräisin olevia lähetyksiä koskevia saalistodistuksia ja jalostusilmoituksia. Vietnamin kalastusviranomaiset varmensivat ja hyväksyivät nämä saalistodistukset ja jalostusilmoitukset pelkästään toimijoiden antamien tietojen perusteella tarkistamatta asiaa sen enempää.
            
         
               (29)
            
            
               Saalistodistusten analyysissa paljastui useita epäjohdonmukaisuuksia painon, lajin ja tuotekuvauksen, varmentamispäivien ja vanhentuneiden mallien käytön osalta. Lisäksi toukokuussa 2017 tehdyn tarkastuskäynnin aikana toimivaltaisten viranomaisten kanssa pidetyissä kokouksissa ilmeni, ettei kalastusalusten toimia tarkasteta kattavasti ennen saalistodistusten varmentamista. Sellaisten tuotteiden jalostus, joita koskevissa saalistodistuksissa on selvästi osoitettavia virheellisyyksiä, osoittaa, että Vietnam ei ole toiminut yhteistyössä muiden valtioiden ja alueellisten kalastuksenhoitojärjestöjen kanssa toteuttaakseen asianmukaisia markkinatoimenpiteitä estääkseen, vastustaakseen tai poistaakseen LIS-kalastusta kansainvälisen LIS-toimintasuunnitelman 68 ja 72 kohdan mukaisesti.
            
         
               (30)
            
            
               Jalostusilmoitusten osalta edellisessä johdanto-osan kappaleessa mainittu analyysi ja sitä tukeva toukokuussa 2017 tehdyn tarkastuskäynnin aikana kerätty näyttö osoittivat, että kalaraaka-aineen tuontia ei valvota eikä käytössä ole muuntokertoimia sen tarkastamiseksi, vastaako viejäyrityksen ilmoittama jalostuspaino saatavilla olevan raaka-aineen painoa ja kyseisessä jalostuslaitoksessa suoritetun jalostuksen tyyppiä.
            
         
               (31)
            
            
               Tässä jaksossa kuvatut tiedot osoittavat, etteivät Vietnamissa jalostetut tai sen kautta myydyt kalastustuotteet täytä FAO:n toimintaohjeiden 11 artiklassa kuvattuja kestävää pyynnin jälkeistä käsittelyä koskevia sääntöjä. Vietnam ei myöskään ole antanut sääntöjä, joilla varmistetaan riittävä yhteistyö lippuvaltiona olevien kolmansien maiden kanssa niiden kalastustoiminnasta saatavien kalojen ja kalastustuotteiden osalta niiden kansainvälisen LIS-toimintasuunnitelman 67–69 ja 71–72 kohdassa määrättyjen toimenpiteiden mukaisesti, joilla varmistetaan tuotujen kalastustuotteiden avoimuus ja jäljitettävyys koko markkinoilla.
            
         
               (32)
            
            
               Tässä jaksossa selitetyt näkökohdat, kaikki komission kokoamat tietoelementit ja Vietnamin toimivaltaisten viranomaisten antamat ilmoitukset huomioon ottaen voidaan LIS-asetuksen 31 artiklan 3 kohdan ja 4 kohdan a ja b alakohdan nojalla todeta, että Vietnam laiminlyö sille lippu-, satama-, rannikko- ja markkinavaltiona kansainvälisen oikeuden mukaan LIS-aluksiin ja sen lipun alla purjehtivien kalastusalusten tai sen kansalaisten harjoittamaan LIS-kalastukseen kuuluvat tehtävät sekä velvoitteensa estää LIS-kalastuksesta peräisin olevien kalastustuotteiden pääsy markkinoilleen.
            
         3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)
   
   
               (33)
            
            
               Komissio analysoi LIS-asetuksen 31 artiklan 5 kohdan a alakohdan nojalla yhteistyötään Vietnamin kanssa ja selvitti oliko yhteistyö ollut tehokasta kysymyksiin vastaamisen, palautteen antamisen ja LIS-kalastuksen ja siihen liittyvän toiminnan tutkinnan osalta.
            
         
               (34)
            
            
               Vaikka Vietnamin viranomaiset ovat yleisesti ottaen toimineet yhteistyössä komission kanssa vastaamalla tietopyyntöihin ja antamalla palautetta, niiden vastausten luotettavuutta ja oikeellisuutta heikensivät vanhentunut oikeudellinen kehys, joka ei näytä vastaavan maalle kansainvälisen oikeuden mukaan kuuluvia velvoitteita, sekä johdanto-osan 42 ja 43 kappaleessa kuvatut puutteelliset seuranta-, valvonta- ja tarkkailujärjestelmät.
            
         
               (35)
            
            
               Vuoden 2003 kalastuslaki ei velvoita kalastusaluksia ilmoittamaan saaliitaan kalastuspäiväkirjassa tai toimittamaan purkamisilmoitusta. Vietnam jättää tältä osin täyttämättä rannikkovaltiolle kuuluvat velvoitteensa varmistaa kalavarojen optimaalinen hyödyntäminen talousvyöhykkeellään tieteellisten, ympäristöllisten ja taloudellisten tekijöiden mukaisesti, kuten YK:n merioikeusyleissopimuksen 61 ja 62 artiklassa määrätään.
            
         
               (36)
            
            
               Vuoden 2003 kalastuslaissa ei myöskään käsitellä vietnamilaisten alusten ja kansalaisten kalastustoimintaa aavalla merellä ja kolmansien valtioiden vesillä. Tämä kalastuslain soveltamisalaan liittyvä porsaanreikä Vietnamin talousvyöhykkeen ulkopuolella tapahtuvan kalastustoiminnan osalta heikentää toimivaltaisten viranomaisten valmiuksia estää LIS-kalastusta näillä alueilla.
            
         
               (37)
            
            
               Vietnamin oikeudellisessa kehyksessä säädetään ainoastaan rajoitetusti säilyttämis- ja hoitotoimenpiteistä aluevesillä. Säilyttämis- ja hoitotoimenpiteiden noudattamisen varmistamiseksi käyttöön otetut kansalliset säännökset ja valvontajärjestelmät eivät näytä riittäviltä. Tällä rikotaan YK:n merioikeusyleissopimuksen 61 artiklan 2 kohtaa, jonka mukaan rannikkovaltioiden on varmistettava asianmukaisilla säilyttämis- ja hoitotoimilla, että elollisten luonnonvarojen säilyminen yksinomaisella talousvyöhykkeellä ei vaarannu liikakalastuksen vuoksi.
            
         
               (38)
            
            
               Komissio analysoi 31 artiklan 5 kohdan b alakohdan mukaisesti nykyisiä täytäntöönpanotoimenpiteitä LIS-kalastuksen ehkäisemiseksi, estämiseksi ja poistamiseksi Vietnamissa.
            
         
               (39)
            
            
               Nykyinen seuraamusjärjestelmä on vahvistettu asetuksella nro 103/2013/ND-CP, joka koskee kalastustoimintaan liittyviä hallinnollisia seuraamuksia. Kalastuslaissa ja mainitussa asetuksessa vahvistetut LIS-kalastuksen ja vakavien rikkomusten määritelmät eivät kuitenkaan ole kansainvälisen oikeuden mukaisia. Oikeudelliseen kehykseen sisältyvien seuraamusten tasolla ei näin ollen selvästikään varmisteta seuraamusjärjestelmän pelotevaikutusta eikä se vastaa kansainvälisen LIS-toimintasuunnitelman 21 kohtaa, jonka mukaan valtioiden olisi varmistettava, että aluksille ja mahdollisimman suuressa määrin niiden lainkäyttövaltaan kuuluville kansalaisille LIS-kalastuksesta määrättävät seuraamukset ovat riittävän ankaria, niin että rikkojat eivät saa hyväkseen LIS-kalastuksesta aiheutuvaa hyötyä.
            
         
               (40)
            
            
               Kesäkuussa 2016 tekemänsä tarkastuskäynnin seurauksena komissio korosti näitä kysymyksiä ja kehotti Vietnamin viranomaisia tekemään komission kanssa yhteistyötä tässä asiassa. Vietnamin viranomaiset toimittivat lopulta huhtikuussa 2017 uuden kalastuslain luonnoksen, mutta Vietnam ei sen myötä kuitenkaan edelleenkään täytä kansainvälisiä velvoitteitaan.
            
         
               (41)
            
            
               Komissio analysoi 31 artiklan 5 kohdan c alakohdan mukaisesti Vietnamin lipun alla purjehtivien alusten tai Vietnamin merialueilla tai satamissa toimivien kalastusalusten LIS-kalastuksen laajuuden ja vakavuuden.
            
         
               (42)
            
            
               Komission tarkastuskäynneillä paljastui, että Vietnamilla ei ole käytettävissään tarvittavia keinoja sen lipun alla purjehtivien alusten valvomiseksi asianmukaisella tavalla eikä sen varmistamiseksi, että kalastustoimintaa ei harjoiteta aavalla merellä eikä kolmansien valtioiden vesillä. Vietnam ei anna aluksilleen lupaa toimia aavalla merellä ja kolmansien valtioiden vesillä, mutta johdanto-osan 14–19 kappaleessa esitetyn näytön mukaan vietnamilaiset alukset harjoittavat edelleen tällaista laitonta toimintaa kolmansien valtioiden vesillä (4).
            
         
               (43)
            
            
               Vietnamin viranomaisten esittämien tietojen mukaan Vietnamin kalastuslaivastossa on 109 000 alusta, joista 33 000 toimii Vietnamin talousvyöhykkeellä yli 24 meripeninkulman etäisyydellä perusviivasta. Vietnamin viranomaiset myönsivät, että ainoastaan 10 prosentissa niistä 33 000 aluksesta, jotka toimivat yli 24 meripeninkulman etäisyydellä perusviivasta, on varusteena alusten seurantajärjestelmän (VMS) laitteet eikä niillä ole mitään oikeudellista velvoitetta aktivoida järjestelmää. Kalastuksenseurantakeskukseen (FMC) toukokuussa 2017 tehdyn viimeisimmän tarkastuskäynnin aikana ilmeni myös, että seuranta-, valvonta- ja tarkkailutehtäviä hoitava henkilöstö ei tunne käytettävissä olevia välineitä eikä kesäkuussa 2016 tehdyn edellisen tarkastuskäynnin aikana jo todettuja puutteita ole korjattu. Tarkastuskäynnin aikana seurantakeskuksen ruuduilla näkyneen VMS-jäljityksen mukaan kahden vietnamilaisen kalastusaluksen havaittiin olevan Vietnamin vesien ulkopuolella ja seurantakeskuksen henkilöstö myönsi, että mihinkään toimiin ei ollut ryhdytty. Kalastuspäiväkirjoja koskevat riittämättömät vaatimukset ja satamassa ja merellä toteutettavien tarkastusten riskiperusteisen järjestelmän puuttuminen heikentävät entisestään viranomaisten valmiuksia valvoa merellä harjoitettavaa toimintaa.
            
         
               (44)
            
            
               Tässä jaksossa kuvatut seikat osoittavat, että vaikka nykyistä kalastusalan oikeudellista kehystä on tarkistettava kansallisen lainsäädännön ja kansainvälisten sääntöjen välisen johdonmukaisuuden varmistamiseksi, Vietnam ei ole tehnyt komission kanssa tehokkaasti yhteistyötä saattaakseen lainsäädäntönsä vastaamaan asiaa koskevia kansainvälisen oikeuden välineitä. Tästä on seurauksena YK:n merioikeusyleissopimuksen 94 artiklan rikkominen; sen mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen, sen päällikköön, muuhun päällystöön ja miehistöön nähden. Vietnam näyttää myös jättäneen panematta täytäntöön LIS-toimintasuunnitelman 24 kohdan suositukset, joissa lippuvaltioita neuvotaan varmistamaan pyytämisestä purkamispaikkaan ja aina lopulliseen määräpaikkaan saakka kattava ja tehokas kalastuksen seuranta, valvonta ja tarkkailu, johon kuuluu muun muassa alusten seurantajärjestelmän (VMS) käyttö kalastusaluksilla asiaa koskevien kansallisten, alueellisten ja kansainvälisten standardien mukaisesti.
            
         
               (45)
            
            
               Tässä jaksossa esitetyt näkökohdat huomioon ottaen voidaan kaikkien komission keräämien tietoelementtien ja kaikkien Vietnamin viranomaisten antamien ilmoitusten perusteella todeta LIS-asetuksen 31 artiklan 3 ja 5 kohdan nojalla, että Vietnam on laiminlyönyt sille kansainvälisen oikeuden mukaan kuuluvat yhteistyötä ja täytäntöönpanoa koskevat velvoitteet.
            
         3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)
   
   
               (46)
            
            
               Komissio analysoi LIS-asetuksen 31 artiklan 6 kohdan a ja b alakohdan mukaisesti, onko Vietnam ratifioinut asiaan kuuluvia kansainvälisiä kalastussopimuksia tai liittynyt niihin, ja sen asemaa alueellisten kalastuksenhoitojärjestöjen sopimuspuolena tai sen sitoumusta soveltaa niiden hyväksymiä säilyttämis- ja hoitotoimenpiteitä.
            
         
               (47)
            
            
               Vietnam on ratifioinut YK:n kansainvälisen merioikeusyleissopimuksen vuonna 1994 ja on läntisen ja keskisen Tyynenmeren kalastuskomission (WCPFC) yhteistyötä tekevä ulkojäsen.
            
         
               (48)
            
            
               Vietnam ei ole ratifioinut kalastuksenhoitoon liittyviä kansainvälisiä oikeudellisia välineitä, lukuun ottamatta YK:n merioikeusyleissopimusta. Vietnamin toiminta kansainvälisten välineiden täytäntöönpanossa ei ole kansainvälisen LIS-toimintasuunnitelman 11 kohdan suositusten mukaista. Niissä valtioita kannustetaan ensisijaisesti ratifioimaan tai hyväksymään YK:n merioikeusyleissopimuksen määräysten täytäntöönpanoa koskeva Yhdistyneiden kansakuntien sopimus hajallaan olevien ja laajasti vaeltavien kalakantojen säilyttämis- ja hoitotoimenpiteistä (YK:n kalakantasopimus UNFSA) ja FAO:n sopimus tai liittymään niihin. Lisäksi toiminta on vastoin kansainvälisen LIS-toimintasuunnitelman 14 kohtaa, jonka mukaan valtioiden olisi pantava toimintaohjeet ja niihin liittyvät kansainväliset toimintasuunnitelmat täysimääräisesti ja tehokkaasti täytäntöön.
            
         
               (49)
            
            
               Vietnam ei ole ratifioinut FAO:n vuoden 2009 satamavaltion toimenpiteitä koskevaa sopimusta (PSMA). Kuten johdanto-osan 27 kappaleessa selostettiin, tämä tarkoittaa myös sitä, että Vietnam ei valvo satamissa ulkomaisista kalastusaluksista purettavia saaliita huolimatta niiden kalojen ja kalastustuotteiden merkittävyydestä, joita maahan tuodaan jalostusteollisuudelle.
            
         
               (50)
            
            
               Vietnamin oikeudellinen kehys ja täytäntöönpanotoimenpiteet näyttävät myös rikkovan YK:n merioikeusyleissopimuksen 62 ja 117–119 artiklaa, jotka koskevat elollisten luonnonvarojen optimaalista hyödyntämistä, valtioiden velvollisuutta ryhtyä kansalaisiaan koskeviin toimiin aavan meren elollisten luonnonvarojen säilyttämiseksi, valtioiden yhteistyövelvollisuutta elollisten luonnonvarojen säilyttämiseksi ja hoitamiseksi sekä velvollisuutta säilyttää aavan meren elolliset luonnonvarat.
            
         
               (51)
            
            
               Komissio analysoi 31 artiklan 6 kohdan c alakohdan mukaisesti, onko Vietnam saattanut olla osallisena toimenpiteissä tai laiminlyönneissä, jotka ovat saattaneet vähentää sovellettavien lakien, asetusten tai kansainvälisten säilyttämis- ja hoitotoimenpiteiden tehokkuutta.
            
         
               (52)
            
            
               Komissio huomauttaa, että CCAMLR:n vuosittain kokoontuva toimikunta totesi, että Vietnam oli muuna kuin sopimuspuolena mahdollisesti mukana tummahammaskalan pyynnissä, saaliiden purkamisessa ja/tai kaupassa mutta ei toiminut yhteistyössä saalistietojen tallentamisjärjestelmän (CDS) osalta, joka otettiin vuonna 2000 käyttöön kyseisten lajien jäljittämiseksi saaliin purkamisesta kauppaketjun loppupäähän.
            
         
               (53)
            
            
               Tässä jaksossa selitetyt näkökohdat, kaikki komission kokoamat tietoelementit ja Vietnamin antamat ilmoitukset huomioon ottaen voidaan LIS-asetuksen 31 artiklan 3 ja 6 kohdan nojalla todeta, että Vietnam on laiminlyönyt sille kansainvälisen oikeuden mukaan kuuluvat kansainvälisiin sääntöihin, asetuksiin sekä säilyttämis- ja hoitotoimenpiteisiin liittyvät velvoitteet.
            
         3.4   Kehitysmaiden erityiset rajoitukset (LIS-asetuksen 31 artiklan 7 kohta)
   
   
               (54)
            
            
               YK:n inhimillisen kehityksen indeksin (UNHDI) (5) mukaan Vietnamin inhimillisen kehityksen katsottiin vuonna 2015 olleen keskitasoa (188 maan joukossa sijalla 115).
            
         
               (55)
            
            
               Kun otetaan huomioon edellä tarkoitettu inhimillisen kehityksen indeksi ja vuosina 2012–2017 toteutettujen tarkastuskäyntien aikana tehdyt havainnot, ei ole todisteita siitä, että Vietnamin laiminlyönnit kansainvälisten lakien noudattamisessa johtuisivat maan matalasta kehitystasosta. Konkreettisia todisteita siitä, että kalastuslainsäädännössä sekä kalastuksen seurannassa, valvonnassa ja tarkkailussa ja jäljitettävyysjärjestelmissä esiintyvät puutteet johtuisivat heikosta kapasiteetista ja infrastruktuurista, ei ole. Komissio on vastannut myönteisesti Vietnamin toukokuussa 2017 esittämään pyyntöön saada tukea kalastuslainsäädännön tarkistamisessa.
            
         
               (56)
            
            
               Tässä jaksossa selitetty tilanne, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 7 kohdan nojalla todeta, että Vietnamin kehityksen nykytila ja yleinen suorituskyky kalastuksen hoidossa ei ole heikentynyt sen kehitystason johdosta.
            
         4.   MAHDOLLISTA YHTEISTYÖHÖN OSALLISTUMATTOMAKSI KOLMANNEKSI MAAKSI TOTEAMISTA KOSKEVAT PÄÄTELMÄT
   
   
               (57)
            
            
               Ottaen huomioon päätelmät sen suhteen, että Vietnam on laiminlyönyt sille lippu-, satama-, rannikko- tai markkinavaltioina kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi, Vietnamille olisi LIS-asetuksen 32 artiklan mukaisesti ilmoitettava mahdollisuudesta, että komissio toteaa sen yhteistyöhön osallistumattomaksi kolmanneksi maaksi LIS-kalastuksen torjunnassa.
            
         
               (58)
            
            
               Komission olisi toteutettava Vietnamiin nähden myös kaikki LIS-asetuksen 32 artiklassa säädetyt toimenpiteet. Moitteettoman hallinnon varmistamiseksi olisi vahvistettava määräaika, jonka kuluessa kyseinen maa voi antaa ilmoitukseen kirjallisen vastauksen ja korjata tilanteen.
            
         
               (59)
            
            
               Vietnamille osoitettu ilmoitus mahdollisuudesta, että se todetaan maaksi, jonka komissio katsoo yhteistyöhön osallistumattomaksi tämän päätöksen mukaisesti, ei estä komissiota tai neuvostoa toteuttamasta myöhemmin toimia yhteistyöhön osallistumattomien maiden toteamiseksi ja niitä koskevan luettelon laatimiseksi eikä automaattisesti johda tällaisiin toimiin,
            
         ON PÄÄTTÄNYT SEURAAVAA:
   Ainoa artikla
   Ilmoitetaan Vietnamille, että komissio saattaa todeta sen laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi.
   
      Tehty Brysselissä 23 päivänä lokakuuta 2017.
      
         
            Komission puolesta
         
         Karmenu VELLA
         
            Komission jäsen
         
      
   
   
      (1)  EUVL L 286, 29.10.2008, s. 1.
   
      (2)  https://treaties.un.org/
   
      (3)  Kansainvälinen toimintasuunnitelma laittoman, ilmoittamattoman ja sääntelemättömän kalastuksen ehkäisemiseksi, vastustamiseksi ja poistamiseksi, Yhdistyneiden kansakuntien elintarvike- ja maatalousjärjestö, 2001.
   
      (4)  Niin kutsuttujen vietnamilaisten ”sinisten veneiden” laittomasta toiminnasta Tyynenmeren alueella on kerrottu laajalti tiedotusvälineissä:
   https://www.undercurrentnews.com/2016/03/29/australia-captures-vietnamese-vessels-suspected-of-iuu/
   http://news.nationalpost.com/news/world/tiny-island-nation-of-palau-very-publicly-burns-vietnamese-boats-caught-fishing-illegally
   http://www.themalaymailonline.com/malaysia/article/mmea-detains-vietnamese-fishermen-for-illegal-fishing#UEtd7edz4ez9lRch.97
   https://www.solomonstarnews.com/news/national/12655-blue-boats-seized
   http://e.vnexpress.net/news/news/malaysia-detains-another-40-vietnamese-for-illegal-fishing-3616922.html
   
      (5)  Tiedot saatu seuraavasta lähteestä: http://hdr.undp.org/en/data